Author: Ulassai

Su donu 'e sa bellesa

                   1.
Deo puru lu naro chi ses bella;
non la potto negare s'evidenzia,
ma sa variedad'est imprudenzia,
subra piùs e no est bagatella!

                   2.
Chi ses bella non b'hat it'e negare.
Già tenes rejone si ti vantas.
Cun s'oju maravillas e incantas,
su faedd'est dolzura singulare.
Si poi cumprovamos su trattare
bi passat una manna differenzia.

                  3.
Beru ch'est unu pignu su candore
chi faghet resultare bonu lumen,
comente chi'est fea de costumen
orfana si distinghet de s'onore
e perdet cuddu ramu validore:
est de sos santos padres sa sentenzia.

                  4.
Contr'a dogni zivil'abbellimentu
su malu prozedir'est un'isfregiu;
no s'incontrat in terra privillegiu
chi cunfundat su bonu trattamentu,
origine famosa e fundamentu
ch'illustrat s'onore e-i s'essenzia.

                    5.
Beru chi sas bellesas sun amabiles,
argumentu chi portana sos dottos.
Ma sos donos privados e rimòttos
si computana benes impagabiles,
comente sos affettos variabiles
cunfundene sa bella apparienzia.

                    6.
Sa menzus bella chi siat naschìda
de primores magnificos cumposta
si no ischit torrar'una risposta
non podet esser mai bene'ida,
ca est che im'istatu'abbellida
senza sentidos ne intelligenzia.

                    7.
In s'ora sa belles'est unu donu
iscogliu de sa vida temporale;
no est cudda virtude prinzipale
nemmancu su destinu piùs bonu,
anzis si nde prevenit s'abbandonu
de sa superiore conoschenzia.

                    8.
Sighide zivilment'a bos cumponne
sas chi sezis de trattu dilicadas,
bellesas a sos pilos simizadas
a s'infelice prinzip'Assalonne,
e-i sa morte ancoras de Amonne
l'hat causad'una bella presenzia.

                     9.
Istesini carnefices mortales
pro Assalonne sos pilos dorados:
pro s'esser a sos ramos attaccados
rezesit in su pettus tres pugnales,
pro chi detentu da-e sos quales
lu sighit s'inimig'impertinenzia.

                    10.
A mie sa rejone hazis a dare.
Intendide, magnificas bellesas:
tottu cuddas prevennidas offesas
da-e ojos non poto calculare.
Ponide menzus cura in su trattare
chi siat bonu e hapat cadenzia.

                    11.
Pro finis, sa belles'est unu velu
a s'ispiritu indignu geniale
e d'es ch'irrichit sa dom'infernale
e ispozzat de animas su chelu.
Da-e com'in danantis summu zelu
bos bisonzat cun cura e frequenza.